Conferința “Microbiome and Us – in Health and Disease”, susținută de Grațiela Grădișteanu, cercetător ICUB, în cadrul seminarelor “Cups & Cakes”, organizate de CIVIS

Luni, 12 iulie 2021, în cadrul seminarelor web “Cups & Cakes”, organizate sub egida CIVIS, va avea loc conferința “Microbiome and Us – in Health and Disease”, susținută de Grațiela (Pîrcălăbioru) Grădișteanu, cercetător în cadrul Institutului de Cercetare al Universității din București. Evenimentul se va desfășura în intervalul orar 10:00 – 11:00 AM (CET) prin intermediul platformei Zoom.
[bookmark: _GoBack]
Conferința pornește de la premisa că microbiota nu este doar un ansamblu de microorganisme care trăiesc în interiorul corpului, ci un element esențial pentru sănătatea noastră. Dezechilibrele la nivelul microbiotei (cunoscute și sub numele de disbioză) sunt provocate de o multitudine de factori, printre care alimentația, o serie de condiții patologice (precum diabetul, bolile inflamatorii intestinale, cancer ș. a.), administrarea de antibiotice, infecțiile, stresul și alți factori de mediu. Conferința va prezenta dovezi experimentale cu privire la rolul microbiotei în protecția împotriva infecțiilor intestinale, impactul alimentației vestice asupra microbiomului și susceptibilității de infecție, precum și informații cu privire la tipurile de microbiom în diabetul de tip 2 și în sindromul metabolic.
Detalii despre Grațiela (Pîrcălăbioru) Grădișteanu și despre domeniile sale de interes sunt disponibile aici.

Evenimentul este organizat în cadrul proiectului RIS4CIVIS, care urmărește să producă o strategie integrată, pe termen lung, de cercetare și dezvoltare, care, în timp, va permite membrilor constitutivi ai Universității Europene CIVIS să își integreze fără întrerupere cunoștințele, expertiza și resursele în serviciul cercetării și inovării, care să abordeze în mod eficient și viitoare provocări societale, pe palierele local, regional și internațional.

Despre seminarele web “Cups & Cakes”, organizate sub egida CIVIS
Întâlnirile “Cups & Cakes” își propun să creeze un forum de discuții în care cercetătorii CIVIS să se conecteze și să obțină o imagine de ansamblu a ceea ce se întâmplă în universitățile partenere în anumite domenii specifice. Reuniunile au loc lunea, o dată la fiecare două săptămâni și se desfășoară online. 
Evenimentele din seria “Cups & Cakes” au o durată de o oră și cuprind o prezentare de 40 de minute a lucrărilor de cercetare curente alese de vorbitor (cu o introducere de 5 minute a expertizei generale și a lucrărilor în curs, pe tema de interes) și o discuție deschisă de 20 de minute. Pe termen lung, întrunirile științifice vizează încurajarea schimburilor și dezvoltarea colaborărilor potențiale în cadrul CIVIS. La rândul său, fiecare universitate parteneră va avea ocazia să prezinte comunității CIVIS un subiect de cercetare.

Universitatea Civică Europeană CIVIS este o alianță academică ce reunește nouă dintre cele mai importante universități din Europa: Aix-Marseille Université, National and Kapodistrian University of Athens, Universitatea din București, Université Libre de Bruxelles, Universidad Autónoma de Madrid, Sapienza Università di Roma, Stockholm University, Eberhard Karls Universität Tübingen și University of Glasgow, în calitate de partener asociat. CIVIS reunește o comunitate de aproximativ 450.000 de studenți și 65.000 de angajați, dintre care peste 30.000 sunt cadre universitare și cercetători.

